﻿ EDUCAŢIE, INSERŢIE ŞI MOBILITATE PROFESIONALĂ GABRIELA NEAGU La începutul anilor ’60, G. Becker afirma că, „puţine ţări, dacă nu cumva nici una dintre ele, au atins o perioadă susţinută de dezvoltare economică, fără să fi investit sume substanţiale în forţa de muncă” (Becker, 1977). Valabilitatea şi actualitatea acestei afirmaţii sunt confirmate de importanţa tot mai mare acordată educaţiei şi oricărei forme de pregătire profesională a populaţiei: prelungirea duratei obligatorii de şcolarizare, însoţită de o creştere a cheltuielilor alocate educaţiei, adaptarea permanentă a ofertei educaţionale la cerinţele actuale şi de perspectivă ale economiei, promovarea şi susţinerea unor concepte precum „învăţarea pe tot 1 parcursul vieţii” (Delors, 1996), „o oră de formare pe zi pentru toţi” etc. De asemenea, studiile şi cercetările în domeniu, realizate în ultimele decenii demonstrează faptul că societatea a impus deplasarea accentului de pe abordările predominant cantitative ale forţei de muncă spre cele de tip calitativ, exprimate prin nivelul de educaţie şi pregătire profesională atins. În articolul de faţă, analiza relaţiei dintre educaţie, inserţie şi mobilitate profesională, se bazează pe o evaluare a sistemului de învăţământ şi a pieţei forţei de muncă din România, plecând de la premisa că inserţia şi mobilitate profesională depind din ce în ce mai mult de nivelul de educaţie şi pregătire profesională atins. SISTEMUL DE ÎNVĂŢĂMÂNT Anii ’60 şi prima jumătate a anilor ’70 se caracterizează printr-o dezvoltare socioeconomică substanţială şi accelerată, care a situat şcoala într-o poziţie foarte importantă. Cererea ridicată de forţă de muncă calificată a determinat, în multe ţări, generalizarea învăţământului primar şi secundar, iar creşterea economică a permis o finanţare generoasă a sistemelor de învăţământ. Chiar dacă se caracteriza printr-o economie centralizată, prin extinderea controlului politic asupra tot mai multor sectoare ale societăţii, şi în România în această perioadă, dezvoltarea economică a avut un ritm susţinut, cu efecte pozitive asupra educaţiei: 1 „One hour a day”, sloganul propus de a V-a Conferinţă internaţională asupra educaţiei adulţilor, Berna, în 1998. CALITATEA VIEŢII, XV, nr. 1–2, p. 59–70, Bucureşti, 2004 60 GABRIELA NEAGU 2 • prelungirea progresivă a duratei obligatorii de şcolarizare de la 7 ani, în anii ’60 la 8 ani în anii ’70, învăţământul obligatoriu ajungând, în anii ’80, la 10 ani; • creşterea ponderii cheltuielilor cu educaţia în venitul naţional de la 3,6% la 4,2%, în 1970 (Perţ, 2001); • atingerea unui nivel ridicat de alfabetizare a populaţiei; • organizarea sistemului de învăţământ după model european. Investiţiile în educaţia şi pregătirea profesională a populaţiei au ca principal efect creşterea nivelului de instruire al populaţiei (de la 3,5 ani în 1950 la 7,38 ani 1977) (Perţ, 2001) şi a contribuţiei educaţiei la dezvoltarea economică a ţării. Astfel, „în funcţie de metodologia folosită, de perioada de timp luată în considerare de cercetătorii români, contribuţia educaţiei şi a formării profesionale la crearea venitului naţional, în perioada 1960–1970, oscilează în jurul valorii de 30%, cu variaţii în interiorul perioadei” (Perţ, 2001). Anii ’80 au însemnat însă pentru foarte multe ţări o perioadă de stagnare şi criză economică, cu efecte negative şi asupra sistemelor de învăţământ. În România, datorită sistemului politic, intensitatea acestei crize economice este şi mai ridicată. Efectele acestei crize asupra sistemului de învăţământ s-au manifestat prin reducerea cheltuielilor alocate educaţiei (în anii ’80, cheltuielile cu educaţia au reprezentat 2,6 din PIB, situând România pe penultimul loc în Europa), a efectivelor de cadre didactice, elevi şi instituţii, în special la nivelul învăţământul secundar şi superior, o ofertă educaţională mult restricţionată şi o distribuţie teritorială inegală a instituţiilor de învăţământ. De asemenea, se apreciază că ideologizarea puternică a învăţământului, incapacitatea modernizării şi retehnologizării economiei „s-a concretizat în pregătirea a peste 90% dintre tineri pentru «meseriile întârziate» ale epocii industriale – deci, pentru a îndeplini activităţi de un nivel scăzut de tehnicitate şi calificare” (Vlăsceanu, 2002). Schimbările de la nivelul economiei româneşti, începând cu 1989, au diminuat valoarea nivelului de educaţie atins până atunci, de către o proporţie semnificativă din populaţia în vârstă de muncă din momentul de faţă. Începutul anilor ’90 a surprins sistemul de învăţământ din România într-o situaţie material-financiară gravă, cu un învăţământ generalizat de 10 clase, dar şi cu restricţii foarte clare în ceea ce priveşte recunoaşterea şi declararea cazurilor de repetenţie şi a fenomenului de abandon şcolar. La acestea se adaugă dificultăţile specifice perioadei de tranziţie (accentuarea crizei economice, deteriorarea nivelului de trai al populaţiei, menţinerea subfinanţării educaţiei etc.). Această stare se reflectă în rata de cuprindere în învăţământ, polarizarea accesului la educaţie, calitatea şi condiţiile de desfăşurare a procesului instructiv-educativ, raportul dintre oferta educaţională şi cererea de pe piaţa forţei de muncă etc. Una dintre consecinţele accentuării crizei economice o constituie modificările de la nivelul structurii demografice, cu efecte atât asupra sistemului de învăţământ (scăderea populaţiei şcolare) cât şi asupra pieţei forţei de muncă (scăderea populaţiei în vârstă de muncă, în special cea cu un grad ridicat de calificare). 3 EDUCAŢIE, INSERŢIE ŞI MOBILITATE PROFESIONALĂ 61 2 Datele recensământului din 2002 arată că: • în comparaţie cu anul 1992, populaţia în vârstă de 0–14 ani înregistrată în 2002 a scăzut cu 1 361 mii persoane, iar proporţia ei în totalul populaţiei a scăzut de la 22,7% la 17,6 %; • ponderea populaţiei şcolare, în totalul populaţiei de 6 ani şi peste, a înregistrat o scădere faţă de 1992 (de la 19,5% în 1992 la 19,2% în 2002); • cu excepţia învăţământului universitar, unde s-au înregistrat creşteri semnificative (la nivelul învăţământului universitar ponderea a crescut cu 2,3 ori faţă de situaţia înregistrată în 1992 şi de 1,9 ori, la nivelul învăţământului postliceal şi de maiştri), la celelalte niveluri de învăţământ ponderea populaţiei s-a diminuat (în învăţământul secundar, cu 9,6% şi în învăţământul primar, cu 20%). Resursele financiare alocate diverselor sisteme ale societăţii, între care şi educaţia, depind, în mare măsură, de nivelul de dezvoltare economică al ţării, de stabilirea unor obiective prioritare la nivel naţional şi apoi la nivelul fiecărui sistem al societăţii. În condiţii de criză economică, doar simpla existenţă a unui cadru legislativ favorabil finanţării sistemului de învăţământ se dovedeşte insuficientă. Tabelul nr. 1 Cheltuieli publice cu educaţia în România 1989 1996 1997 1998 1999 2000 Chelt. din PIB (% ) 2,2 3,5 3,3 3,3 3,2 3,1 Chelt. publice (%) 7,1 10,4 9,6 9,4 7,8 8,2 Sursa: TransMonee Database, 2001; INS, Ministerul Finanţelor pentru România 1999 şi 2000. Este evident faptul că alocaţiile bugetare nu au atins niciodată nivelul prevăzut prin Legea învăţământului (1995), şi anume, cel puţin 4% din PIB. Sistemul de învăţământ se găseşte, astfel, într-o situaţie dezavantajată, comparativ cu alte sisteme ale societăţii şi în raport cu propriile nevoi. Unul dintre efectele subfinanţării educaţiei constă în oscilaţiile privind durata obligatorie de şcolarizare (reducerea de la 10 ani la 8 ani şi de curând prelungirea până la 9 ani), în condiţiile în care la nivelul UE tendinţa este aceea de prelungire a duratei obligatorii de şcolarizare. Acest lucru este demonstrat nu numai de resursele extrem de limitate alocate sistemului de învăţământ de la bugetul de stat, ci şi de tendinţa de a transfera o parte importantă a costurilor educaţiei asupra bugetelor gospodăriilor. Impactul acestor oscilaţii asupra nivelului general de instruire a populaţiei este cu atât mai puternic cu cât, în perioade de recesiune economică, cererea de educaţie din partea populaţiei precum şi încrederea în instituţiile de învăţământ sunt de regulă, scăzute. Astfel, se va ajunge în situaţia în care un număr foarte restrâns de indivizi vor parcurge toate nivelurile de învăţământ, iar şansele acestora pe piaţa forţei de muncă vor creşte, în timp ce o majoritate, formată din cei necuprinşi în nici o formă de învăţământ şi cei care vor absolvi doar nivelul obligatoriu, va fi expusă eşecului pe piaţa forţei de muncă. 2 Analiza rezultatelor generale ale recensământului populaţiei şi locuinţelor din 2002, www. insse.ro. 62 GABRIELA NEAGU 4 Cererea scăzută de educaţie secundară şi superioară din partea populaţiei este influenţată şi de deficienţele, care s-au accentuat în ultimul deceniu, în ceea ce priveşte distribuţia teritorială a instituţiilor de învăţământ secundar şi superior: o concentrare a acestor instituţii de învăţământ în regiunile dezvoltate ale ţării şi în mediul urban. De asemenea, în cele mai multe cazuri, tipul predominant de dezvoltare economică al regiunii (agricol, industrial, terţiar) determină profilul instituţiei de învăţământ, fapt care restricţionează, de cele mai multe ori, opţiunile educaţionale şi profesionale ale individului. Chiar dacă la nivelul învăţământului superior din România, începând cu 1990, s-a înregistrat cea mai rapidă dezvoltare, comparativ cu toate celelalte niveluri de învăţământ şi raportat la caracterul restrictiv din perioada comunistă, aceasta se datorează: 1. „cererii întârziate” de educaţie superioară venită din partea absolvenţilor de învăţământ secundar de până în 1989; 2. (re)apariţiei unor universităţi, facultăţi, a creşterii numărului de specializări şi, în consecinţă, şi a numărului de locuri; 3. „erodării” valorii diplomelor de învăţământ secundar pe piaţa forţei de muncă. În nici un caz nu poate fi asociată cererea de educaţie superioară din ultimul deceniu, creşterii economice, unui nivel înalt de tehnologizare şi modernizare a economiei sau creşterii cererii de forţă de muncă înalt calificată pe piaţa forţei de muncă din România. Mai mult, se apreciază că exista riscul ca această creştere a numărului de absolvenţi de învăţământ superior să devină una artificială, în condiţiile în care, în România, se manifestă un fenomen de respingere a unor produse educaţionale datorită neconcordanţei dintre oferta educaţională şi cererea de pe piaţa forţei de muncă (Perţ, 1997). Având în vedere că numărul absolvenţilor de învăţământ liceal este în scădere, în foarte scurt timp vom avea mai puţini solicitanţi pentru învăţământul superior şi, în consecinţă, şi mai puţini absolvenţi. La aceasta se adaugă şi evaluările negative ale populaţiei privind accesibilitatea învăţământului. Tabelul nr. 2 Calitatea vieţii în România 1990–2003 (%) Accesibilitate 1990 1991 1992199319941995 1996 19971998 1999 2003 a formelor de iun. iun. mai. sept. sept. sept. sept. oct. oct. nov. iun. învăţământ Foarte scăzută 7 6 6 7 3 5 8 8 5 7 5 Scăzută 19 21 19 21 21 21 24 23 23 33 20 Satisfăcătoare 30 30 32 26 36 36 35 33 34 37 33 Ridicată 18 13 24 28 31 32 23 24 28 17 30 Foarte ridicată 3 2 3 3 3 2 2 2 2 2 3 Sursa: Diagnoza Calităţii Vieţii, ICCV, 2003. 5 EDUCAŢIE, INSERŢIE ŞI MOBILITATE PROFESIONALĂ 63 Dacă la cei respinşi de piaţa forţei de muncă, datorită neadecvării pregătirii, îi adăugăm pe cei care nu finalizează decât învăţământul obligatoriu, este posibil ca investiţiile în educaţie, atât cât sunt, să nu poată fi recuperate de către societate. Un procent prea limitat din populaţia ţării va avea un nivel ridicat de pregătire, astfel încât să conducă la performanţe profesionale, la creşterea contribuţiei educaţiei la venitul naţional în mod semnificativ. Mai mult, cheltuielile pe care le necesită creşterea nivelului de educaţie al unui procent mai mare din populaţia de vârstă şcolară a ţării este posibil să fie mult mai reduse decât costurile alocate susţinerii, prin mecanisme de asistenţă socială, a celor care nu vor reuşi să intre pe piaţa forţei de muncă, datorită nivelului limitat de educaţie. PIAŢA FORŢEI DE MUNCĂ Între principalele modificări intervenite în plan economic, de interes pentru lucrarea de faţă, sunt: restrângerea unor sectoare de activitate, fapt care a determinat apariţia fenomenului de şomaj şi dependenţa unui număr tot mai mare de persoane de mecanismele de asistenţă socială, modificarea conţinutului unor profesii şi tendinţele de creştere a nivelului de competenţă cerut pentru ocuparea unui loc de muncă etc. Efectele acestor modificări sunt resimţite de întreaga populaţie a României, indiferent de vârstă, sex, nivel de educaţie sau mediu rezidenţial, dar în grade de intensitate şi durată diferite. Creşterea ratei şomajului este, de departe, cel mai grav fenomen cu care se confruntă România, ceea ce a determinat situarea lui printre principalele temeri ale populaţiei. Tabelul nr. 3 Calitatea vieţii în România 1990–2003 (%) Temeri 1990 1991 1992199319941995 1996 199719981999 2003 legate de: iun. iun. mai. sept. sept. sept. sept. oct. oct. nov. iun. şomaj Mult 16 37 34 29 42 34 35 36 40 44 42 Puţin 33 26 18 17 21 23 23 19 23 23 17 Deloc 48 34 45 53 33 42 40 40 34 31 37 Sursa: Diagnoza Calităţii Vieţii , ICCV, 2003. Studiile privind caracteristicile şomajului în România demonstrează faptul că probabilitatea de a fi şomer este mult mai ridicată, în cazul persoanelor tinere între 15 şi 24 de ani, al absolvenţilor învăţământului profesional şi al celor din mediul urban (Banca Mondială, 2003). În 2003, şomajul în rândul tinerilor (15–24 de ani) înregistra ponderea cea mai ridicată – 31,4% din totalul şomerilor BIM (58,2% bărbaţi şi 65,6% femei). În funcţie de nivelul de instruire, s-a constatat că ponderile cele mai ridicate în rândul 64 GABRIELA NEAGU 6 şomerilor le deţin absolvenţii de şcoală profesională, complementară sau de ucenici (32,8%), absolvenţii de liceu, inclusiv treapta I (35,6%) şi cei de gimnaziu (19,9%). Absolvenţii de învăţământ superior deţineau, în totalul şomerilor BIM, doar o pondere de 4,6%. Este evident că, cel puţin până în momentul de faţă, un nivel de educaţie cât mai ridicat acţionează ca un factor de protecţie împotriva şomajului. Diferenţele regionale, în ceea ce priveşte dezvoltarea economică şi situaţia pieţei forţei de muncă, determină o distribuţie inegală a şomajului: nord-estul ţării şi sudul oferă prea puţine şanse de ocupare populaţiei, indiferent de vârstă, sex, nivel de instruire, motiv pentru care în aceste regiuni rata şomajului este mai ridicată. Inegalităţi semnificative apar şi între mediul urban şi rural: rata şomajului în mediul urban era de 28,9% faţă de 14,7% în rural. Dar, în ceea ce priveşte inegalităţile între urban şi rural, trebuie să avem în vedere faptul că, în România, contrar tendinţelor care se manifestă în ţările UE (dezindustrializarea populaţiei ocupate şi creşterea ponderii populaţiei ocupate în servicii), are loc un proces de „agrarizare” a populaţiei ocupate. Datele recensământului din 2002 relevă faptul că peste jumătate din populaţia ocupată se concentrează în activităţile agricole şi în industrie (28,3%, respectiv 27%). Populaţia ocupată în servicii reprezintă doar 39%, şi aceasta în condiţiile în care comerţul este pe primul loc, urmat la mare distanţă de administraţia publică, transporturi şi comunicaţii, învăţământ, sănătate etc., adică acele domenii unde se impune un nivel de instruire cel puţin mediu. Tabelul nr. 4 Calitatea vieţii în România 1990–2003 (%) Posibilitatea 1990 1991 1992199319941995 1996 199719981999 2003 de obţinere iun. iun. mai. sept. sept. sept. sept. oct. oct. nov. iun. a unui loc de muncă Foarte 12 16 21 27 34 34 30 29 39 38 35 scăzută Scăzută 27 27 33 36 39 42 41 43 39 43 40 Satisfăcătoare 35 22 17 12 15 14 16 14 12 11 13 Ridicată 23 11 11 10 7 7 7 7 5 5 6 Foarte 3 3 2 1 0 0 1 1 0 0 0 ridicată Sursa: Diagnoza Calităţii Vieţii. Reducerea numărului de locuri de muncă, datorită restructurării economice şi dificultăţilor creării altora, progresul ştiinţific şi tehnologic, care îşi face simţită prezenţa şi pe piaţa forţei de muncă din România, diminuează şansele găsirii unui loc de muncă. În ultimii ani, populaţia a constatat că gradul de dificultate este tot mai ridicat. 7 EDUCAŢIE, INSERŢIE ŞI MOBILITATE PROFESIONALĂ 65 Dacă avem în vedere şi faptul că cererea de educaţie de nivel mediu şi superior este în scădere, doar creşterea cantitativă a locurilor de muncă într-o societate modernă nu reprezintă o soluţie: datorită lipsei de pregătire, populaţia în vârstă de muncă nu va avea acces la aceste noi locuri de muncă. Accesibilitatea locurilor de muncă va fi şi mai restricţionată, dacă dezvoltarea economică nu va însemna o creştere a nivelului de educaţie a populaţiei, asociată cu crearea de noi locuri de muncă. EDUCAŢIE, INSERŢIE ŞI MOBILITATE PROFESIONALĂ Educaţia, inserţia şi mobilitatea profesională se intersectează în diferite moduri: un nivel ridicat de educaţie măreşte viteza de inserţie a individului pe piaţa forţei de muncă şi creşte şansele de mobilitate profesională; instituţiile care investesc în formarea angajaţilor se caracterizează printr-un grad înalt de tehnologizare, îşi orientează investiţiile în personalul tânăr, cu nivel ridicat de instruire şi favorizează mobilitatea profesională. Diversitatea situaţiilor care caracterizează un mediu economic instabil, aşa cum este cel din România, fac dificilă evaluarea, din punct de vedere cantitativ şi calitativ, a inserţiei şi mobilităţii profesionale. Tipul de activitate profesională desfăşurat, tipul de contract de muncă, perioada de timp necesară inserţiei profesionale şi adecvarea dintre locul de muncă ocupat şi nivelul de pregătire al individului sunt câteva dintre criteriile care facilitează evaluarea inserţiei şi mobilităţii profesionale. În cadrul acestei lucrări vom utiliza date din Barometrul de Opinie Publică (mai 2003), care a surprins aspecte legate de structura ocupaţională din România, modificările intervenite la nivelul acesteia în intervalul 1990–2003, relaţia dintre nivelul de educaţie al populaţiei şi ocupaţia acesteia. În general, se observă că pe piaţa forţei de muncă din România relaţia dintre nivelul de educaţie atins de către o persoană şi ocupaţia acesteia este una directă (tabelul nr. 5). Majoritatea persoanelor care au ocupaţii intelectuale sau funcţii de conducere sunt absolvenţi ai învăţământului superior de scurtă sau lungă durată (78,5%, respectiv 30,4%), în timp ce tehnicienii sau maiştrii au cel puţin studii postliceale (70,7%). Absolvenţii învăţământului liceal se regăsesc în ocupaţii din administraţie (51,1%), forţele armate (50%), servicii şi comerţ (51,3%). Muncitorii calificaţi (46,1%) şi necalificaţi (40,6%) sunt absolvenţi ai învăţământului profesional, complementar sau de ucenici şi unii dintre ei ai învăţământului obligatoriu de 10 ani (treapta I de liceu). Persoanele fără şcoală sau care au finalizat doar învăţământul general – primar şi/sau gimnazial –, fie sunt agricultori (5,2% respectiv 56,6%), fie zilieri în agricultură (5,9% şi 45,1%) sau casnice (4,6% şi 45,4%). 66 GABRIELA NEAGU 8 Tabelul nr. 5 Relaţia dintre nivelul de educaţie şi ocupaţie (%) Înv. profesional (treapta I, şcoala Înv. Înv. Înv. Fără Liceu profesională, Ocupaţia în 2003 primar postliceal univ. şcoală (I–VIII) complementară sau de ucenici) Conducători de unităţi, pa-– 6,5 23,9 21,7 17,4 30,4 troni, întreprinzători Ocupaţii intelectuale – – 2,0 13,3 6,1 78,5 Tehnicieni sau maiştri – – 2,4 19,5 70,7 7,3 Funcţionari în administraţie – 8,9 4,4 51,1 20,0 15,6 Lucrători în servicii şi comerţ – 6,3 21,3 51,3 11,3 10,1 Cadru militar – – – 50,0 28,6 21,4 Meşteşugari şi mecanici re-– 10,5 63,2 21,1 5,3 paratori Agricultori cu calificare sau 5,2 56,6 26,9 6,1 4,3 0,9 în gospodărie proprie Şomeri – 14,6 37,7 33,3 7,7 6,9 Casnică 4,6 45,4 30,8 15,4 2,9 1,0 Zilier în agricultură 5,9 45,1 43,1 2,0 3,9 – Muncitori calificaţi – 11,5 46,1 36,1 5,6 0,8 Muncitori necalificaţi 1,6 25,0 40,6 25,0 6,3 1,6 Pensionar 3,6 53,5 16,8 10,8 8,6 6,7 Altele – 19,1 19,1 31,0 14,3 16,6 Elev/student – 33,3 6,0 55,3 – – Sursa: Barometrul de Opinie Publică, mai, 2003. Proporţia semnificativă de elevi/studenţi care, fie frecventează învăţământul liceal, fie o formă de învăţământ superior va determina modificări importante în structura ocupaţională, în momentul finalizării studiilor. Datorită vârstei, nivelului de educaţie atins, absolvenţii învăţământului secundar şi superior prezintă cel mai ridicat nivel de mobilitate profesională. Dacă la nivelul societăţii, restructurarea economică a contribuit, în mare măsură la modificările din structura ocupaţională, la nivel individual însă, se constată că determinant este nivelul de educaţie atins. Principalele modificări în structura ocupaţională sunt: creşterea numărului de pensionari (de la 11,7% în 1990 la 31,6% în 2003), fie datorită vârstei, fie ca o modalitate de evitare a şomajului la o vârstă destul de înaintată, şi a numărului de şomeri (de la 1,1% în 1990, la 5,6% în 2003). Datele din Barometru permit şi o analiză a traseului profesional al populaţiei, prin care vom identifica din care categorii ocupaţionale provin cei mai mulţi dintre pensionarii şi şomerii din 2003. Astfel, se observă (tabelul nr. 6) că majoritatea persoanelor care în 1990 erau muncitori calificaţi sau necalificaţi sunt în 2003 fie şomeri, fie pensionari. Această categorie ocupaţională este şi cea al cărui nivel de educaţie este mai scăzut – cel mult învăţământ profesional, complementar sau de ucenici. 9 EDUCAŢIE, INSERŢIE ŞI MOBILITATE PROFESIONALĂ 67 Tabelul nr. 6 Relaţia dintre ocupaţia avută în 1990 şi cea din 2003 Ocupaţia în 2003 Ocupaţia în 1990 1.pensionar 1. 30,4 – – – 0,3 – – – – 1,7 – – – – – – 2. 0,6 5,1 – – 1,3 – – – 1,3 1,7 – 1,6 3,1 – 2,0 2. şomer 3. 0,5 38,5 80,9 21,7 19,6 26,5 7,3 20,0 38,8 16,5 21,1 23,4 42,2 35,7 29,4 38,1 4. 4,8 1,7 – 47,4 – – – 2,2 5,0 – – 2,4 4,7 – 5,9 4,8 3. elev 5. 0,6 0,3 13,0 1,0 – – 1,3 – – – – – – – 6. 4,4 0,9 – 13 1 63,3 4,9 4,4 2,5 0,9 – – – – – 7,1 4.casnică 7. 4,1 5,1 – 10,9 – 3,168,3 4,4 5,0 0,9 – 0,8 1,6 – – 2,4 8. 4,2 1,7 – 4,3 1,0 2,0 2,440,4 1,3 – – – 1,6 – – – 5.conducători de 9. 4,2 2,6 – 6,5 2,9 – 2,4 6,735,0 0,9 – 0,8 1,6 – 3,9 2,4 unităţi, patroni, 10. 5,4 – – 2,2 2,9 – – 6,7 1,359,1– – – – 7,8 – 6.ocupaţii intelectuale 11. 2,3 3,4 – – 0,3 – – 2,2 – 0,957,9 0,4 1,6 – 3,9 – 12. 20,3 26,5 – 19,6 12,4 1,0 12,2 8,9 6,3 10,4 10,564,3 20,3 14,3 7,8 19,0 7.tehnicieni sau 13. 5,6 5,1 – 2,2 5,6 – – 4,4 1,3 2,6 10,5 2,021,9 – 3,9 – maiştri 14. 3,5 – – – – – – – – – – 0,4– 35,7 – – 8.funcţionari în 15. 0,8 1,7 – – 1,6 – – – – 0,9 – – – – 27,5 – administraţie 16. 0,8 2,6 – 4,3 1,3 2,0 2,4 – – – – 0,8 – 7,1 2 23,8 9. lucrători în servicii Sursa: Barometrul de Opinie Publică (mai 2003). şi comerţ 10. agricultori cu Un alt aspect important este şi acela că o proporţie importantă dintre calificare sau în persoanele care în 2003 erau şomeri sau zilieri în agricultură, în 1990 frecventau o 11.meşteşugari şi formă de învăţământ. Faptul că în 2003 nu aveau un loc de muncă poate fi explicat mecanici reparatori fie prin aceea că nivelul de educaţie atins este unul limitat, fie prin faptul că tipul 12. muncitori calificaţi de calificare profesională însuşit în perioada studiilor nu răspunde cerinţelor actuale ale pieţei forţei de muncă din România. Ţinând cont de faptul că perioada 13. muncitori de timp din momentul absolvirii ultimei forme de învăţământ şi momentul necalificaţi în sectoare realizării sondajului (mai 2003) nu este foarte mare, se poate afirma că piaţa forţei 14. cadru militar de muncă din România a devenit greu accesibilă persoanelor cu un nivel de 15. zilier în agricultură educaţie redus şi tinerilor. În cazul acestor categorii ocupaţionale şi de vârstă şansele de mobilitate profesională sunt, şi ele, foarte limitate. În cazul celorlalte categorii ocupaţionale, variaţiile la nivelul structurii 16. altele ocupaţionale în perioada 1990–2003 sunt nesemnificative, ceea ce înseamnă că mobilitatea profesională în România este mult limitată, comparativ cu cea educaţională. 68 GABRIELA NEAGU 10 Inserţia profesională a populaţiei în vârstă de muncă a devenit în ultimul deceniu, în România, un proces dificil, care necesită o perioadă din ce în ce mai mare de timp, din momentul finalizării ultimei forme de pregătire şcolară sau profesională, sau din momentul pierderii ultimului loc de muncă şi până în momentul găsirii unui (alt) loc de muncă. În 2002, 37% dintre şomeri erau absolvenţi ai învăţământului superior, liceal, profesional sau gimnazial, aflaţi în căutarea primului lor loc de muncă. Modulul complementar, „Tranziţia de la şcoală la muncă”, din cadrul Anchetei asupra forţei de muncă în gospodării (AMIGO, trim. III, 2001) pune în evidenţă relaţia dintre nivelul de educaţie şi perioada de timp necesară unei persoane care a părăsit sistemul educaţional pentru a-şi găsi un loc de muncă semnificativ. Tabelul nr. 7 Structura educaţională a persoanelor care şi-au găsit un loc de muncă semnificativ, după nivelul de instruire şi perioada necesară găsirii acestuia % NIVEL DE INSTRUIRE univ. postliceal, Total fără colegiiliceal profesional gimnazial primar lungă tehnic, şcoală durată de maiştri Sub 3 luni 50,0 64,9 70,5 71,9 42,7 48,5 46,1 * * 3–5 luni 0,9 1,5 * 3,7 0,5 * * – – 6–8 luni 6,6 8,1 8,4 8,5 6,6 6,9 4,1 – – 9–11 luni 5,7 5,5 – – 7,1 4,7 5,9 – – 12–17 luni 8,6 9,7 * 4,3 10,8 7,6 6,1 – – 18–23 luni 5,2 3,7 * 5,0 7,3 3,4 4,3 – – 24 luni şi 23,0 6,6 9,9 5,2 25,0 28,9 32,3 76,0 85,0 peste * – nesemnificativ. Sursa: Ancheta asupra forţei de muncă în gospodării (AMIGO) 2000, INS, 2001. Cel mai îngrijorător segment de tineri sunt cei fără şcoală sau doar cu studii primare, care, într-o proporţie de 85%, respectiv 76%, au nevoie de peste 24 de luni pentru găsirea unui loc de muncă, comparativ cu cei 6,6% care sunt absolvenţi de studii universitare. Rata ridicată a şomajului în rândul tinerilor, comparativ cu alte categorii de vârstă, precum şi faptul că perioada necesară găsirii unui loc de muncă este cu atât mai redusă cu cât nivelul de instruire este mai ridicat, conferă o mai mare importanţă diplomei la începutul carierei decât pe parcursul acesteia. Dar, deţinerea unei diplome de absolvire a unei forme de învăţământ, fie aceasta chiar şi superioară, nu garantează ocuparea unui loc de muncă, ci doar măreşte şansele de ocupare a unuia. Reducerea locurilor de muncă, creşterea concurenţei pentru cele rămase au determinat, pe lângă apariţia şomajului, a unui alt fenomen, cel al „declasării” sau al „subocupării invizibile”. Chiar dacă acest fenomen se manifestă mai puţin pe piaţa 11 EDUCAŢIE, INSERŢIE ŞI MOBILITATE PROFESIONALĂ 69 forţei de muncă din România, este evident faptul că, într-o economie în criză prelungită, este de preferat ocuparea unui loc de muncă sub nivelul de instruire atins, mai degrabă decât şomajul. Pe categorii de vârstă, fenomenul este mult mai accentuat în rândul tinerilor: 12,5% dintre persoanele care desfăşoară o activitate inferioară nivelului lor de instruire au vârsta între 15–24 ani, faţă de 6,4% dintre persoanele ocupate de 50–64 de ani. Pe categorii de ocupaţii, cei mai afectaţi sunt lucrătorii operativi în servicii, comerţ şi asimilaţi, agricultorii şi lucrătorii calificaţi în 3 agricultură, silvicultură şi pescuit . În cazul tinerilor însă, este posibil ca o creştere a numărului de locuri de muncă adecvate nivelului lor educaţional să crească şi şansele de mobilitate profesională, fie în interiorul instituţiei/firmei în care îşi desfăşoară activitatea (mobilitate internă), fie în afara acesteia (mobilitate externă). Nu toţi absolvenţii unei forme de pregătire şcolară sau profesională sunt debutanţi pe piaţa forţei de muncă. Un studiu asupra tinerilor (MECT, ASE, ICCV, 2003) a evidenţiat faptul că atât elevii cât şi studenţii desfăşoară o activitate profesională în perioada studiilor (din totalul de 48,8% de elevi şi studenţi, 16,7% lucrau). Persoanele care în perioada de pregătire şcolară sau profesională acumulează şi experienţă profesională au şanse mult mai ridicate de mobilitate profesională. Tipul de mobilitate profesională care predomină, fie internă sau externă, pe orizontală sau pe verticală, depinde de cine anume investeşte în pregătirea şcolară sau profesională. Atunci când investiţiile le face individul, este favorizată mobi- litatea externă, iar când firma sau instituţia angajatoare este cea care investeşte, predomină mobilitatea internă. În momentul de faţă, există un număr limitat de firme, instituţii care investesc în formarea profesională a angajaţilor. Principalele caracteristici ale firmelor şi instituţiilor din România care investesc în formarea personalului sunt: putere economică mare, nivel avansat de tehnologizare, o piaţă cu un nivel ridicat al concurenţei. În aceste instituţii/firme, personalul beneficiază de un proces de formare profesională organizat, cu un standard ridicat de calitate. De regulă, aceste firme, instituţii se află în oraşe mari sau în zone dezvoltate din punct de vedere economic, facilitează mobilitatea profesională internă, fie pe orizontală, fie pe verticală, iar personalul angajat are, cel puţin, un nivel mediu de educaţie şi este preponderent tânăr. Pentru celelalte categorii profesionale şi de vârstă, Agenţia Naţională pentru Ocuparea Forţei de Muncă (ANOFM), prin filialele sale, care administrează programe active pentru piaţa muncii ar trebui să reprezinte o soluţie a inserţiei şi mobilităţii profesionale. La nivelul Agenţiei însă, doar 2,5% din bugetul de care dispune este alocat derulării programelor active, ponderea cea mai mare din buget fiind alocată plăţii ajutorului de şomaj. Sistemul legislativ, atitudinea factorilor de decizie vizavi de pregătirea şcolară şi profesională a populaţiei în vârstă de muncă, situaţia economică generală 3 Condiţiile de viaţă ale populaţiei din România, Institutul Naţional de Statistică, Bucureşti, 2003. 70 GABRIELA NEAGU 12 şi faptul că, cel puţin în prezent şi pe termen scurt, numărul absolvenţilor de învăţământ superior este ridicat, nu favorizează investiţiile în formarea sau reconversia profesională a populaţiei. În aceste condiţii, cei care sunt excluşi de pe piaţa forţei de muncă sau care nu-şi desfăşoară activitatea într-o instituţie/firmă care investeşte în formarea personalului au şanse foarte limitate de a se integra profesional, sau de a-şi găsi un loc de muncă adecvat nivelului de educaţie atins. Cum schimbările de pe piaţa forţei de muncă sunt foarte intense, iar formarea pentru integrarea socioeconomică prin sistemul de învăţământ necesită un timp mai îndelungat, se impune o analiză mai detaliată asupra relaţiei între educaţie, inserţie şi mobilitate profesională, a unor studii de diagnoză şi prognoză asupra ofertei educaţionale, evoluţiei pieţei forţei de muncă Pe baza acestor studii, este posibilă eliminarea oricăror forme de pregătire şcolară şi profesională care nu răspund cerinţelor actuale şi de perspectivă ale societăţii noastre, creşterea valorii educaţiei pe piaţa forţei de muncă şi a contribuţiei acesteia la venitul naţional. BIBLIOGRAFIE 1. Becker, G., Capitalul uman. O analiză teoretică cu referinţe speciale la educaţie, Bucureşti, Editura ALL, 1977. 2. Delors, J., L’éducation, un trésor est caché dedans: rapport à l’UNESCO de la Commission internationale sur l’éducation, pour le vingt et unième siècle, Paris, UNESCO et Ed. O. Jacob, 1996. 3. Ghinaru, Cătălin (coord.), Cercetare explorativă privind formarea profesională a adulţilor. . Rezumat al raportului final, Bucureşti, decembrie 2001, www.cnfpa.ro 4. Perţ, Steliana (coord.), Evaluarea capitalului uman. Coordonate strategice ale evoluţiei pieţei muncii în România, Bucureşti, IRLI, 1997. 5. Perţ, Steliana, Capitalul uman – factor-cheie al creşterii economice durabile. Convergenţe şi disparităţi, în „Probleme economice”, nr. 22–23–24/2001, Bucureşti, Centrul de Informare şi Documentare Economică, 2001. 6. Vlăsceanu, Lazăr (coord.), Şcoala la răscruce. Schimbare şi continuitate în curriculumul învăţământului obligatoriu. Studiu de impact, Iaşi, Editura Polirom, 2002. 7. Ancheta asupra forţei de muncă în gospodării (AMIGO), Trimestrul I, 2003. 8. Anchetă asupra forţei de muncă în gospodării (AMIGO), Trimestrul III, 2001. 9. Analiza pieţei muncii şi identificarea necesarului de formare – concluzii şi recomandări – . Bucureşti 2002, www.cnfpa.ro 10. Barometrul de Opinie Publică (mai 2003), www.osf.ro . 11. Calitatea vieţii în România 1990–2003, Bucureşti, Institutul de Cercetare a Calităţii Vieţii, 2003. 12. Condiţiile de viaţă ale populaţiei din România, Institutul Naţional de Statistică, 2002. 13. Rezultate generale ale recensământului locuinţelor şi populaţiei din România din 2002, www. inse.ro. 14. România – Evaluarea sărăciei. Vol. I, Raport principal. Document al Băncii Mondiale, octombrie 2003, www.worldbank.ro . 15. Tinerii şi decizia la diferite niveluri, cercetare realizată de ASE, MECT şi ICCV, 2003. 